**JEGYZŐKÖNYV**

**Elnökségi ülés**

**2017. november 22. szerda, 18:00**

**Helyszín: ELTE EHÖK irodai tárgyaló terem (Budapest, Múzeum körút 4/A.)**

**Napirend:**

1. **Szolgáltatások (vendég: Babos János)**
2. **Aktualitások**
3. **Egyebek**

18:05-kor **Murai László** megnyitja az elnökségi ülést.

Jelen van: Murai László (EHÖK), Ferencz Olivér (TÓK HÖK), Áldorfai Gergő (KolHÖK), Horváth Luca (TTK HÖK), Horváth Mihály (BTK HÖK), Baranyai Melinda (PPK HÖK), Menyhárt Barbara (BGGyK HÖK), Szabó Tamás (ÁJK HÖK), Kindelmann Balázs (IK HÖK), Parcsami Attila (TáTK HÖK), Czinege András (EHÖK), Kovács Viktória (EHÖK)

Mandátumellenőrzést követően megállapítható, hogy az ülés 10 fővel határozatképes.

Az elnökség egyhangúlag elfogadja az előzetesen kiküldött napirendet.

1. **Szolgáltatások**

**Murai László** köszönti *Babos Jánost*, aki elmondja, hogy van néhány olyan lehetőség rendezvényekkel kapcsolatban, amit érdemes lenne megfontolni. Négy lehetőségről fog beszélni, ebből kettő viszonylag új. Ezek közül az első egy egyszerű ajánlat, mellyel az Opera kereste meg az egyetemet. 3 előadásra kínálnak kedvezményes bérletet. A kérdés az, hogy körülbelül mi lenne az a mennyiség, amire a HÖK azt mondja, hogy bizonyos térítési díj ellenében közvetett módon tudná értékesíteni. Egy ilyen bérlet 3000 forint lenne összesen, amely 3 előadásra szól. Szeretnének ezért cserébe hirdetési felületet kérni a Hallgatói Önkormányzat csatornáin. **Murai László** elmondja, hogy volt már együttműködés a Katona József színházzal, és nagyon változó volt az érdekeltség hallgatók részéről. Az első félévben nagyjából 110 jegy kelt el, második félévben ez a szám nagyjából 400-ra emelkedett. Az idei év elején lezajló cirkuszos esemény 80%-os érdekeltséget mutatott. Támogatja az Operával való együttműködést, de nem tudja, hány bérlettel lenne érdemes ezt elkezdeni. **Horváth Luca** jelzi, hogy a TTK-nál ez nagyon népszerű lenne, ugyanis van egy kulturális alap, amiből a színházbérletek és jegyek árát a hallgatók vissza tudnák igényelni. **Baranyai Melinda** szerint a PPK-s hallgatók is szívesen élnének a lehetőséggel. **Menyhárt Barbara** elmondja, hogy nemrég megkereste a MÜPA hasonló kezdeményezéssel, amire nagy volt a jelentkezés, szívesen fogadták, így ezt is tudja támogatni. **Ferencz Olivér** is elmondja, hogy részükről is nagy lenne az érdeklődés. **Murai László** szerint 150 jeggyel kellene kezdeni, hogy biztosan elfogyjon mind. **Babos János** folytatja, a másik új dolog egy hallgatói tér, melyről érdemes tudni, hogy korábban a BME-n voltak, most nyitnának felénk. A Lágymányoson lenne egy közösségi tér kialakítva. Kérdés, hogy hallgatói oldalról mekkora lenne az érdeklődés. **Baranyai Melinda** elmondja, hogy a Lágymányoson sok kart nem érintene. **Babos János** elmondja, hogy szerinte a BTK-n nem lehetne neki helyet találni. **Murai László** szerint ez nem lenne gazdaságos. **Horváth Luca** elmondja, hogy a Lágymányosi campusszal kapcsolatban felmerült már korábban a barátságosabb környezet kialakítása, de szigorúak a tűzvédelmi szabályok, ezért ez meghiúsult. **Horváth Mihály** elmondja, hogy a BTK-ra nagyon hiányzik egy hasonló közösségi tér, mert lenne rá igény. **Babos János** kérdése, hogy a BTK-n lehetne-e találni területet, vagy csak tanterem jöhetne szóba. **Horváth Mihály** elmondja, hogy körbe lehet kérdezni. **Babos János** kérése, hogy gondolkodjon el azon az elnökség, hogy látja-e ennek értelmét, illetve, hogy ár-értékarányban egyensúlyban tudunk-e maradni. Ezen kívül a helyszínen is gondolkodjon mindenki. A következő két téma már rendelkezik gyökerekkel az ELTE-n. Az egyik az Eötvös Bál, a másik pedig a JegesEst. **Horváth Luca** elmondja, hogy utóbbihoz hasonló rendezvény szervezése már folyamatban van a Lágymányoson. **Babos János** szerint újra összegyetemi rendezvényt kellene belőle kreálni. Kéri az elnökség véleményét ezzel kapcsolatban.

*18:35-kor megérkezik* ***Szabó Tamás, Parcsami Attila*** *és* ***Kindelmann Balázs.***

**Horváth Luca** elmondja, hogy ő teljes mértékben támogatja. **Baranyai Melinda** szerint mindenkinek szóljon, hallgatóknak és dolgozóknak egyaránt. **Babos János** szerint jó lenne konkrét programot kialakítani ezt illetően. **Horváth Mihály** elmondja, hogy támogatja a korcsolyázós programot. **Babos János** kérése, hogy az elnökség beszéljen erről, és jelezzen vissza, hogy legyen, vagy ne legyen ilyen JegesEst esemény, illetve, ha igen, milyen jellegű legyen a program. Végül, de nem utolsó sorban az Eötvös Bálról szeretne beszélni. Több lehetőség van, kérdés, hogy inkább a hallgatók, vagy inkább a dolgozók részére szóljon az esemény. Felmerült, hogy öltsön egy olyan protokolláris jelleget a bál, amelyre államtitkárokat, prominenseket is meg lehetne hívni. Valószínűleg következő félévben lenne esedékes, február közepén. **Baranyai Melinda** kérdése, hogy ez milyen keretből kerülne megrendezésre. **Babos János** válasza szerint ez főleg a rendezvény végleges jellegétől függ. **Horváth Mihály** elmondja, hogy tetszik neki a bál ötlete, szerinte nem kellene elkülöníteni a hallgatókat és a hivatalos személyeket. **Kindelmann Balázs** elmondja, hogy egyetért *Horváth Mihállyal*. **Áldorfai Gergő** szerint még egy bál már sok lenne. **Horváth Luca** csak támogatni tudja a rendezvényt, és *Horváth Mihály* álláspontjával ért egyet. Szerinte a hallgatóknak lenne igénye teljes mértékben bál hangulatú eseményre. **Menyhárt Barbara** is támogatja a kezdeményezést. Úgy gondolja, nagy sikere lehet a hallgatók körében. Szerinte a tavaszi félévben kellene ezt megrendezni. **Ferencz Olivér** szerint az oktatók nem szívesen báloznának a hallgatókkal. Szerinte a különböző karok oktatóinak kellene ilyen rendezvényt, fórumot létrehozni. **Áldorfai Gergő** elmondja, hogy szerinte nem lehet olcsó belépővel megrendezni egy ilyen eseményt. **Baranyai Melinda** elmondja, hogy szerinte az oktatókat nem lehet megmozgatni ilyen programokkal. Hozzáteszi, hogy egy jótékonysági bál működőképesebb lenne. **Horváth Luca** elmondja, hogy a TTK-s a karácsonyi vacsorán fizetésekhez mérten differenciálva van a belépő ára. **Áldorfai Gergő** elmondja, hogy a céges támogatókra oda kell figyelni, mert a cégek év végén rakják össze a költségvetésüket, ezért időben kell őket felkeresni. **Baranyai Melinda** javaslata, hogy legyen egy minimum ár, aminél magasabb összeget lehet fizetni a belépőért, kevesebbet nem. **Babos János** javasolja, hogy kezdjük el közösen a szervezést, és próbáljunk arra törekedni, hogy legyen közösségépítő jellege a rendezvénynek. **Menyhárt Barbara** elmondja, hogy fontos azt mérlegelni, hogy a közösséget mi vonzaná. **Szabó Tamás** szerint jó lenne, a jótékonysági bál jó ötlet, és sokkal vonzóbb, mint egy másfajta bál. **Baranyai Melinda** szerint ezzel szponzorokat is könnyebb lenne szerezni. **Babos János** kéri, hogy jelöljön ki az elnökség néhány olyan személyt, aki operatív szinten segíti a munkát. **Murai László** kijelöli *Czinege Andrást és önmagát*.

*19:15-kor* ***Babos János*** *távozik.*

1. **Aktualitások**

**Murai László** elmondja, hogy lezajlott az ELTE Sikerek előadás *Nagy Tímeával*. Kérése, hogy minden eseményre jöjjön el az elnökség. Hétvégén lezajlott a HÖOK vezetőképző. Kérdése, hogy a HÖOK felé szeretnénk-e kollektíven visszajelezni. A kérdőívet összeállítja majd a közeljövőben. Hétfőn dékáni disputa volt. Kérdése, hogy a kari vezetői értekezleten volt-e valami szó erről. **Horváth Luca, Kindelmann Balázs, Parcsami Attila** és **Szabó Tamás** jelzi, hogy ők nem kapnak meghívást a kari vezetőségi értekezletekre. Lezajlott a BEAC Küldöttgyűlés, **Murai Lászlót** elnökségi tagnak választották. Rekrutációs bizottsági ülés is volt. Educatio 2018. január 18-20-án kerül megrendezésre, az ELTE Feszt pedig 2018. október 12-én. Három szakterületi projektről szeretne beszámolni: tudományos területen *Bartók Bálint* tevékenykedik, konferenciákat szeretne videón dokumentálni. Emellett elkezdődött a jótékonysági gyűjtés kommunikációja, amit *Farkas Fanni* és *Traumberger Zsófia* menedzselnek. A harmadik hír, hogy a külföldi tanítási gyakorlat kezd körvonalazódni *Kanti Eszter* és *Dunka Sarolta* jóvoltából. A hosszú tanítási gyakorlattal kapcsolatban egy nyílt levél van kialakulóban a hallgatók részéről. **Murai László** szerint a legrosszabb, ami ebből kisülhet, az a Hallgatói Önkormányzat problémamegoldó képességének megkérdőjelezése. **Horváth Mihály** szerint a legjobb lenne közvetíteni a nyilvánosság felé, hogy a Hallgatói Önkormányzat milyen lépéseket tesz meg az ügyben. **Murai László** elmondja, hogy a rektori kulturális és sportpályázatokon *Bartók Bálint* és *Péterfi Flóra* dolgozik. A biztonsági kérdőív kiküldésre került. **Szabó Tamás** szerint legyen olyan választható opció, hogy „Nem szeretnék válaszolni”, mert vannak olyan kérdések, amik nem minden hallgatóra vonatkoznak. **Baranyai Melinda** szerint legyen egy rész arra vonatkozóan, hogy a hallgató kollégiumban lakik-e. **Kindelmann Balázs** jelzi, hogy az OHV-val kapcsolatos határidő (december 1.) vészesen közeleg.

1. **Egyebek**

**Murai László** kérdése, hogy van-e valakinek egyebe. **Czinege András** elmondja, hogy *Kutas Viktória* elkezdte feltölteni az informatikai beszerzési igényeket a megfelelő felületre. **Baranyai Melinda** kérése, hogy ne csak az elnökség, hanem a gazdasági alelnök is kerüljön megjelölésre címzettként a beszerzéssel kapcsolatos levelezésben. **Czinege András** a bizottsági ülésén elmondta, hogy utána kell járni a kancellárián, hogy mennyi lesz a támogatás összege, ugyanis ezen múlik a következő gazdasági évi költségvetés. **Kindelmann Balázs** kérdése, hogy lesz-e egységes sablon. **Czinege András** elmondja, hogy napokon belül kiküldi ezt a sablont. Kéri, hogy december 17-ig legyen leadva a beszerzési tervezet. **Menyhárt Barbara** említi, hogy véleménye szerint a Neptunban oktatók által kiküldött „elmaradt kurzus” e-mail kiküldésének határideje kerüljön szabályozásra. **Baranyai Melinda** szerint ezt nem lehet szabályozni, mert általában váratlan körülmények miatt maradnak el az órák. **Kindelmann Balázs** jelzi, hogy kari tanácson véleményezték a HKR módosítást.

20:10-kor **Murai László** lezárja az ülést.

**Jegyzőkönyv hitelesítés:**

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Murai László  elnök  ELTE Hallgatói Önkormányzat | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Pap Péter  elnök  Ellenőrző Bizottság  ELTE Hallgatói Önkormányzat |

|  |
| --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Kovács Viktória  elnöki referens  ELTE Hallgatói Önkormányzat |